Die Timbavati-wildreservaat is aan die grens tussen Hoedspruit (in Limpopo) en Acornhoek (in Mpumalanga), noord van die Sabi Sand-wildreservaat, aan die westekant van die Krugerwildtuin geleë. Geografies en polities is Timbavati in Mpumalanga geleë. In Tsonga, beteken die naam Timbavati "die plek waar iets heiligs uit die hemel na die aarde afgekom" het, en verwys na die skaars wit leeus van Timbavati. Die reservaat is in 1956 gestig deur eendersdenkende wildboere met die stigting van die "Timbavati-vereniging". Die vereniging het 50 lede en is 534 km2 (53 392 hektaar) groot. Timbavati is deel van Associated Private Nature Reserves (APNR) en die heinings wat Timbavati van die ander lidreservate in die APNR en van die Krugerwildtuin skei, is verwyder. Natuurlewe, insluitend leeus, jagluiperds, olifante en ander spesies, loop vrylik tussen hierdie reservate rond. Ngala (wat 'leeu' in Tsonga beteken) en Motswari-wildreservate is in Timbavati saamgevoeg. Die reservaat vorm deel van die Groter Limpopo Oorgrenspark en lê tussen die Krugerwildtuin in die ooste, die Klaserie- en Umbabat-wildreservate in die noorde en die Thornybush-wildreservaat in die weste.